Ravi Shankar
**Ravi Shankar** (s. 13. toukokuuta 1956) on intialainen guru, joka tunnetaan meditaatiota edistävän Art of Living -säätiön perustajana. Hän on saavuttanut tunnustusta tekemästään rauhantyöstä. Hän on myös toiminut pääministeri Narendra Modin uskonnollisena neuvonantajana. Hänestä käytetään usein nimitystä Shri Shri Ravi Shankar, jossa on kahdesti kunnioitusta ilmaiseva shri-termi.

Shankar opiskeli nuoruudessaan vedalaisia kirjoituksia ja fysiikkaa. Hän perusti Art of Living -säätiön vuonna 1981. Osana rauhantyötään hän on muun muassa neuvotellut Sri Lankan tamilitiikerien johtajien kanssa vuonna 2009. Vuonna 2015 hän matkusti Kuubaan tapaamaan FARC-sissien johtajia ja opettamaan heille meditaatiota. Vuotta myöhemmin hän väitti yrittäneensä ottaa yhteyttä Isis-terroristijärjestöön, joka vastasi hänen yhteydenottoonsa lähettämällä valokuvan mestatusta ruumiista. Hän on läheisissä väleissä Narendra Modin kanssa. Shankar ilmoitti vuonna 2013, että hänen mielestään vuonna 2002 tapahtuneet Gujaratin mellakat, jotka tapahtuivat Modin ollessa osavaltion pääministeri tulisi unohtaa, koska Modi oli kokematon silloin. Modin ollessa pääministeri hän ilmaisi tukensa vuoden 2016 seteliuudistukselle. Hän on myös osallistunut Modin aloittamaan puhtauskampanjaan.

Tunnustuksia
------------

Mongolia palkitsi hänet vuonna 2006 korkeimmalla kunniamerkillään Intian ja Mongolian välisen ystävyyden edistämisestä. Kolumbian myönsi hänelle maansa korkeimman siviilipalkinnon Orden de la Democracia Simon Bolivarin vuonna 2015 kiitoksena hänen rauhantyöstään. Samoihin aikoihin hänelle myönnettiin myös Perun korkein kunniamerkki Medalla de la Integracion en el Grado de Gran Oficial.

Intian hallitus myönsi hänelle Padma Vibhushan -palkinnon tammikuussa 2016. Myöhemmin samana vuonna hän vastaanotti Simon Wiesenthal -keskuksen palkinnon uskontojen välisen suvaitsevaisuuden edistämisestä. Shankar on väittänyt, että hänelle on tarjottu Nobel-palkintoa, mutta hän kieltäytyi koska uskoo työhön eikä kunniamerkkeihin. Samassa yhteydessä hän aiheutti kohua kritisoimalla "16-vuotiaan tytön" Malala Yousafzain palkitsemista, mikä hänen mukaansa laski nobelin arvoa.

Lähteet
-------

1. 1 2  Bharat, Deepa: Sri Sri Ravi Shankar, Hindu spiritual leader and ‘Art of Living’ founder, visits Southern California *Daily News*.  18.4.2018. Viitattu 21.3.2020.
2. ↑  Tamminen, Tapio: Intian pääministeri Modi ja hakaristin soturit *Yle uutiset*.  30.4.2015. Viitattu 21.3.2020.
3. ↑  Noskova, Ilona: Sri Sri Ravi Shankar says he tried to halt Isis's campaign of violence and killing *Independent*.  28.3.2016. Viitattu 21.3.2020.
4. ↑  Sri Sri Ravi Shankar backs Modi, says time to shed the baggage of 2002 *News18*.  20.6.2013. Viitattu 21.3.2020.
5. ↑  Sri Sri Ravishankar praises PM Narendra Modi’s demonetisation move; calls it a ‘big cause’ *Financial Express*.  23.11.2016. Viitattu 21.3.2020.
6. ↑  Narendra Modi, Sri Sri launch ‘Swacchata hi Seva’ drive *Indian Express*.  16.9.2018. Viitattu 21.3.2020.
7. ↑  Swamy, V. Kumara: Mongolia's top civilian honour for Sri Sri Ravishankar *Rediff*.  24.8.2006. Viitattu 20.03.2020.
8. ↑  Sri Sri Ravi Shankar conferred with Colombia's highest civilian award *Economic Times*.  25.7.2015. Viitattu 20.3.2020.
9. ↑  Sri Sri Ravi Shankar conferred with Peru's highest award *Economic Times*.  1.7.2015. Viitattu 21.3.2020.
10. ↑  Award wapsi? Padma Vibhushan Sri Sri says he rejected Nobel, doesn't believe in honours *India Today*.  2.5.2016. Viitattu 21.3.2020.
11. ↑  Sri Sri Ravi Shankar to be awarded by Jewish rights group *Indian Express*.  13.9.2016. Viitattu 21.3.2020.
12. ↑  Baxter, Rhema Mukti: Is Sri Sri Ravi Shankar too cool for the Nobel prize? Twitter thinks so *Scroll*.  2.5.2016. Viitattu 21.3.2020.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Japani
* Alankomaat

 |
|  |
| Taiteenala | 
* MusicBrainz

 |
|  |
| Muut | 
* SNAC
* IdRef

 |

 |